Author: administrator
Last saved by: viktoria.radvanska
Company: Abyss

Predkladacia správa

            Návrh zákona o vysielaní civilných expertov na výkon práce v aktivitách krízového manažmentu mimo územia Slovenskej republiky a o zmene a doplnení niektorých zákonov (ďalej len „návrh zákona“) sa predkladá  na rokovanie vlády Slovenskej republiky (ďalej len „vláda“) v súlade s Návrhom na zefektívnenie účasti civilných expertov v aktivitách krízového manažmentu mimo územia Slovenskej republiky (ďalej len „aktivita krízového manažmentu“), ktorý odsúhlasila vláda bodom A.1. uznesenia vlády č. 48 z 19. januára 2010. Návrh zákona bol vypracovaný na základe úlohy B.3. z uznesenia vlády č. 48 z 19. januára 2010 v spolupráci s Ministerstvom vnútra Slovenskej republiky, Ministerstvom spravodlivosti Slovenskej republiky, Ministerstvom financií Slovenskej republiky, Ministerstvom práce, sociálnych vecí a rodiny Slovenskej republiky, Ministerstvom obrany Slovenskej republiky a Generálnou prokuratúrou Slovenskej republiky, ktoré nominovali svojich zástupcov do medzirezortnej pracovnej skupiny zaoberajúcej sa problematikou vysielania civilných expertov na výkon práce  v aktivitách krízového manažmentu.
            Účelom predkladaného návrhu zákona je vytvoriť právny rámec, ktorý zjednotí a  uľahčí vysielanie širšieho spektra slovenských civilných expertov disponujúcich špecifickou odbornosťou na výkon práce v aktivitách krízového manažmentu mimo územia Slovenskej republiky. 
            Návrh zákona upravuje mechanizmus prípravy, vysielania a financovania civilných expertov v aktivitách krízového manažmentu; zriadenie a pôsobnosť koordinačného výboru pre vysielanie civilných expertov na výkon práce v aktivitách krízového manažmentu, vytvorenie registra civilných expertov a úpravu zodpovedajúcich pracovno-právnych vzťahov v súvislosti s vysielaním a pôsobením civilných expertov v aktivitách krízového manažmentu.
            Návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie. Návrh zákona napĺňa ciele komplexného prístupu k aktivitám krízového manažmentu za využitia čo najširšieho spektra nástrojov na riešenie konfliktov a kríz.
            Vplyvy návrhu zákona na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti sú uvedené v doložke vybraných vplyvov. Zásadné pripomienky Ministerstva financií Slovenskej republiky k vplyvom na rozpočet verejnej správy a zamestnanosť vo verejnej správe vznesené v rámci predbežného pripomienkového konania boli akceptované.
            Návrh zákona bol predmetom medzirezortného pripomienkového konania. K návrhu zákona bolo uplatnených 24 zásadných pripomienok. Po vykonaných rozporových konaniach boli všetky rozpory odstránené a návrh zákona sa  na rokovanie vlády predkladá bez rozporov. Návrh zákona bol predložený na rokovanie Legislatívnej rady vlády Slovenskej republiky dňa    9. augusta 2011. Pripomienky Legislatívnej rady vlády Slovenskej republiky boli zapracované do návrhu zákona, ktorý sa predkladá na rokovanie vlády v novom znení.